
Budsjettoppfølging per 31. august for Universitetet i Tromsø

Vedlagt følger en oversikt over regnskapsførte og budsjetterte inntekter og utgifter per enhet. Over​sikten gjelder bevilgningsøkonomien per 31. august, det vil si at den eksternt finansierte virksom​heten (bidrags- og oppdragsprosjekter) er holdt utenfor. Som vedlegg 2 følger en oversikt over av​satte midler per 01.01.04. 

Universitetet hadde ved årsskiftet en samlet avsetning på 81 millioner kroner, hvorav ca. 30 millioner er av​setning til renovering og vedlikehold av bygg. 

Universitetet i Tromsø har et regnskapsført mindreforbruk
 ved utgangen av august i år på drøyt 80 millioner kroner. Det budsjetterte mindreforbruket på dette tidspunktet er 68 millioner, det vil si at det er et avvik mellom budsjett og regnskap på 12 millioner kroner.

Statsbevilgningen tildeles jevnt utover året med 1/12 hver måned. Lønn, som utgjør langt den største delen av utgiftene til universitetet, fordeler seg med omtrent 1/11 hver måned unntatt juni
. Det er derfor naturlig at det er et visst mindreforbruk på denne tiden av året.

Avviket mellom budsjetterte og regnskapsførte inntekter og utgifter må til dels tilskrives periodise​ringsproblematikk. Det vil si at det ikke alltid er enkelt å forutsi i hvilken måned en inntekt eller utgift vil påløpe. En årsak til dette er at universitetene ikke aktiverer
 og avskriver investeringer, men utgiftsfører hele beløpet på kjøpetidspunktet. Likevel er både lønnsutgifter og bevilgningene relativt forutsigbare, noe som taler for at avviket mellom budsjett og regnskap ikke bør være for stort. 

Budsjettenhetene er bedt om å revidere budsjettene sine i tråd med at man blir kjent med forhold som påvirker tidligere planer. De fleste enhetene har revidert budsjettene i juli/august, og dermed er også prognosene for regnskapsmessig resultat ved årsslutt, justert. 

Kommentarer til de enkelte fakultetet/enheter

Universitetsdirektøren har bedt enhetene om å gjennomgå økonomien, og å kommentere avvik mellom regnskap og budsjett, og å anslå mer-/mindreforbruk ved årsskiftet. Nedenfor følger en sammenfatning av de ulike fakultetenes/enhetenes kommentarer. 

Sentraladministrasjonen

Regnskapsresultatet er ved utgangen av august omtrent som budsjettert. For året totalt forventes det et resultat omtrent i balanse. 

Felles infrastruktur – Teknisk avdeling

Den ordinære bygningsdriften viser ingen større avvik i forhold til budsjettet. For tiden er det stor aktivitet rundt innredning av Teorifagbygget. Det er bevilget 120 millioner til utstyr og innredning av Teorifagbygget. Av disse er 50 millioner brukt/utgiftsført. I tillegg er det satt betydelige beløp i bestilling. 

Noen av de større vedlikeholds-/byggeprosjektene er forskjøvet i tid. Budsjettet er justert i forhold til dette. Det forventes et visst mindreforbruk ved årsslutt, sannsynligvis i størrelsesorden 3–5 mill. 

Samisk senter
Det forventes et merforbruk omtrent som budsjettert, dvs. i underkant av 800 000. Merforbruket knytter seg til avsatte midler fra tidligere år som nå benyttes.

Universitetsbiblioteket

Årsavgiften for Bibsys har økt, samtidig som enkelte fagområder vil få et merforbruk. På den annen side vil UB motta mer i refusjon fra UNN enn budsjettert. Sammen med omdisponering fra områder med mindreforbruk forventes det derfor at man vil komme i balanse ved årsslutt.

Det matematisk-naturvitenskapelige fakultet

Fakultetet har betydelig lavere driftsutgifter enn budsjettert, noe som gir et avvik i forhold til bud​sjettet på drøyt 4 millioner ved utgangen av august. Regnskapet forventes nå å gå omtrent i balanse, mot et forventet merforbruk på 5 millioner ved årets begynnelse. Det har ikke lykkes universitets​direktøren å få klarhet i hva mindreforbruket skyldes, men det ser ut som de fleste instituttene har lavere forbruk enn antatt. 

Norges fiskerihøgskole

NFH har de siste årene akkumulert midler, men tar nå sikte på å bruke 2,5 millioner av disse i år (merforbruk). Budsjettet vil bli revidert i samsvar med dette. 

Det juridiske fakultet

Sen tiltredelse i stipendiatstillinger gjør at man forventer et mindreforbruk ved årsslutt på rundt 1,5 millioner kroner. Budsjettet vil bli revidert i samsvar med dette. 

Det medisinske fakultet

Fakultet har i år mottatt store beløp utover basisbevilgningen, blant annet til avansert vitenskapelig utstyr, strategiske forskningstiltak og kvalitetsreformmidler. Særlig til sistnevnte knytter det seg stor usikkerhet til hvor raskt de tildelte midlene vil bli brukt. Den interne fordelingen er gjort på bak​grunn av søknader til konkrete tiltak, og denne prosessen har tatt lang tid. En vesentlig del av akti​viteten vil derfor ikke finne sted før i 2005. Med.fak. har anslått et mindreforbruk ved årsslutt på 9 millioner, universitetsdirektøren antar at det også kan bli høyere, kanskje i størrelsesorden 20 millioner kroner. Universitetsdirektøren forventer at de store avsetningene til Med.fak. i 2004 vil bli brukt 2005, og at nivået på avsetningene da vil normaliseres. 

Det samfunnsvitenskapelige fakultet

SV-fak. har hatt større inntekter enn opprinnelig budsjettert. I tillegg har man holdt ledig noen stil​linger hvor man har hatt sykefravær. Budsjettet er korrigert for disse forholdene. Det forventes like​vel at noe annuumsmidler og andre øremerkede poster ikke vil bli brukt i år. Fakultetet arbeider med å skaffe oversikt over omfanget av dette.

Det humanistiske fakultet

Fakultetet har et betydelig mindreforbruk (2,7 mill.) ved utgangen av august. Dette skyldes særlig lavere driftsutgifter enn budsjettert. Fakultetet hadde også budsjettert med inndragning av tidligere tildelte stipendiatmidler, denne inndragningen er blitt forsinket fra sentraladministrasjonens side. Tilsetting i nye stipendiatstillinger er også forsinket, og dette vil gi et bedre årsresultat enn først antatt. Fakultetet prognostiserer et merforbruk for året som helhet på 1,5 millioner.

Tromsø museum

Museet opplever en svikt i besøkstallene fra Hurtigruta og cruiseanløp. Nedgangen skyldes særlig at hurtigruteselskapene har gått ut av samarbeidet med Destinasjon Tromsø og Tromsø museum om organiserte besøk ved museet under anløp i Tromsø. Det arbeides med å få en ny avtale på plass. Nedgangen oppveies delvis av en økning i skolebesøk og studentgrupper. Økonomisk oppveies lavere billett- og salgsinntekter ved ledighet i stillinger. Det forventes derfor et merforbruk i år som budsjettert, på omtrent 3 millioner kroner.

Program for læring og praktisk pedagogikk

Mindreforbruk på 800 000 skyldes store utbudsjetterte inntekter tidlig i år. For året totalt forventes et lite merforbruk.

Universitetets senter for videre- og etterutdanning

Fakultetet har anslått et merforbruk ved årsslutt på nærmere 1,5 millioner kroner. Dette henger sammen med at man tidligere har mottatt midler som man ikke har brukt samme år.

De øvrige enhetene har bare ubetydelige avvik mellom budsjett og regnskap.

Universitetsdirektørens vurdering

De fleste enhetene har revidert budsjettene sine de siste månedene, slik at det ved utgangen av au​gust er relativt små avvik mellom budsjett og regnskap. 

På bakgrunn av de tilbakemeldingene man har fått fra budsjettenhetene, samt universitetsdirektø​rens egne vurderinger, er det satt opp en prognose for forventet resultat ved årsslutt (vedlegg 2). Universitetsdirektøren antar at man vil ende opp med et samlet mindreforbruk på mellom 20 og 30 millioner kroner i 2004. Størstedelen av dette beløpet er knyttet til Med.fak., og det vises her til kommentarene foran. Nettobudsjetterte enheter har adgang til å overføre midler, og det foreligger derfor ingen risiko for at midler inndras av departementet. 

Innstilling til vedtak

Universitetsstyret tar fremlagte budsjettoppfølging til orientering.

Tromsø, 06.09.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør


Saksbehandler: Christian Hansen

Vedlegg:
Budsjettoppfølging per august 2004 for bevilgningsøkonomien


Avsatte midler per 01.01.04 med prognose for regnskapsresultat for 2004

� Mindreforbruk vil si at inneværende års inntekter er høyere enn kostnadene. Det motsatte vil være tilfelle ved merforbruk. Universitetet har også avsatt midler fra tidligere år. Disse midlene holdes utenfor når man bruker betegnelsene mer-/mindreforbruk.


� I juni utbetales avsatte feriepenger, og lønnsutgiftene denne måneden er derfor minimale. 


� Aktivering vil si at investeringsutgiften føres som en eiendel i balanseregnskapet på investeringstidspunktet, og at beløpet deretter kostnadsføres/avskrives i resultatregnskapet over eiendelens levetid.

